Oyoqlar nevropatiyasi kasalligidan aziyat chekuvchi Chexiya prezidenti Milosh Zeman nogironlar aravachasida harakatlana boshladi. Foto: RBK “Men nogironlar aravachasida harakatlanmoqdaman, chunki bu ancha qulay. Oyoqlarim qoniqarli ahvolda emas”, deb aytgan Zeman Blesk nashriga bergan intervyusida. Prezidentning ta’kidlashicha, u shifokorlar tavsiya qilgan nogironlar aravachasidan rasmiy tadbirlarda ham foydalanadi. 76 yoshli Zeman vaqti-vaqti bilan Pragadagi markaziy harbiy gospitalda davolanib turadi. U, shuningdek, qand kasalligidan aziyat chekadi. Zeman 2013 yilda Chexiya prezidenti etib saylangan. 2018 yilda u ikkinchi besh yillik muddatga qayta saylangandi.